জাল ওষুধের কারবারি ধরতে ড্রাগ কন্ট্রোলের হানা বড়বাজারে

কলকাতা: জাল ওষুধের (Fake Drugs) কারবারি ধরতে রাজ্য ড্রাগ কন্ট্রোলের (Directorate Of Drugs Control) হানা বড়বাজারের পাইকারি বাজারে (Wholesale Market Barabazar)। অভিযান থেকে উদ্ধার প্রায় ২০ লাখ টাকার ওষুধ। বাজেয়াপ্ত করা হয়েছে সেই সমস্ত জাল ওষুধ। প্রেশার, সুগার, অ্যান্টাসিট থেকে শুরু করে অ্যান্টিবায়োটিক- আসলের সঙ্গে মেশানো হচ্ছে ৩০ শতাংশ জাল ওষুধ। বাজেয়াপ্ত ওষুধ পরীক্ষার জন্য পাঠানো হয়েছে। ৬ টি দলে ভাগ হয়ে অভিযান চালায় ড্রাগ কন্ট্রোল ডিপার্টমেন্ট। ছিলেন ১৯ জন ড্রাগ ইন্সপেক্টর।

রাজ্য ড্রাগ কন্ট্রোলের আধিকারিকের হানায় যে তথ্য উঠে এসেছে, বিভিন্ন নামী কোম্পানির ওষুধ জাল হচ্ছে বলে খবর। ওষুধের বাক্সে আসল ওষুধের মধ্যেই ‘নকল’ ওষুধ মিশিয়ে দেওয়া হচ্ছে। তদন্তকারীদের চোখে ধূলো দিতে ৭০:৩০ অনুপাতে মেশানো হচ্ছে ওষুধ। অর্থাৎ একটা বাক্সের মধ্যে যদি ১০টা পাতা থাকে, তাহলে ৭ টা আসল, ৩ টে জাল। এক যোগে রাজ্যের চারটি ওষুধের কারখানায় হানা দেন রাজ্য ড্রাগ কন্ট্রোলের আধিকারিকরা। মেহতা বিল্ডিং, গিরিয়া ট্রেড সেন্টার, গাঁধী মার্কেট, বাগরি মার্কেটে দিনভর চলে তল্লাশি। রাজ্য স্বাস্থ্য দফতরের তরফে সতর্কবার্তা জারি করা হয়েছে। ওষুধ কেনার আগে, সেই দোকানের ড্রাগ লাইসেন্স রয়েছে কিনা, সেটাও যাচাই করে নিতে হবে।